“ለሌቦች የሚከብድ ስርዓት ለምፍጠር እንረባረባለን!” -ጠቅላይ ሚኒስትር
“ለስግብግቦችና ለሌቦች የሚከብድ ስርዓት ለምፍጠር ዓቅማችንን አሟጠን እንረባረባለን!” ሲሉ የኢፌዲሪ ጠቅላይ ሚኒስትር ኃይለማሪያም ደሳለኝ አስገነዘቡ ፡፡ጠቅላይ ሚኒስትር አቶ ሃይለማሪያም ደሳለኝ12ኛው የብሄሮች፣ብሄረሰቦችና ህዘቦች በዓል በሰመራ ከተማ ተገኝተው ዛሬ ባሰሙት ንግግር ፤ የሚያንቀላፉትና ደንታቢሶች ለሆኑት ለህዝባችን የተፋጠነ አገልግሎት ለማይሰጡት ጎታቾች የማይሆን ስርዓትን ለመገንባት ያላሰለሰ ጥረት እንደርጋለን  ነው ያሉት ፡፡ስለሆነም መንግስት የጀመረውን የጸረ ሙስና ትግል አጠናክሮ በመቀጠል እስከመጨረሻው እንደሚገፋበት አስገንዝበዋል ፡፡ማንም ባለስልጣን የአገሪቱን ንብረትና ሃብት በህዝባዊ አደራ ተሰጠው እንጂ  እንዳስፈለገው የሚመዘብረው የግል ሃብቱ አይደለም ሲሉም አስጠንቅቀዋል ጠቅላይ ሚኒስትሩ ፡፡“አመራራችን እንዳይበላሽ ሁሌም ራስን በራስ የማረም ባህላችንን አጠናክረን እንቀጥላለን” ያሉት አቶ ኃይለማሪያም ደሳለኝ ፤”ይህንን በማድረግም ህብረተሰባችንን የመምራት ኃላፊነት ለበቁት ፣ለሚታትሩትና ከልባቸው ህዝባዊ ወገንተኛ ለሆኑት ብቻ እንዲሆን እንተጋለን ፤”ሲሉ አስታውቀዋል ፡፡በየቦታው ተሰግስገው የሚገኙ ኪራይ ሰብሳቢዎችና ኮንትሮባንዲስቶች አደብ እንዲገዙ የማድረግ ስራ ሳይቆራረጥ ማስቀጠል የህልዉና ጉዳይ መሆኑን አስረድተዋል ፡፡በዚህ አጋጣሚ ህዝቡ እንደወትሮ ሁሉ ለዚሁ የመንግስት እርምጃ ድጋፉን እንዲቸር ጠይቀዋል ፡፡የርስ በርስ ግጭት ዶሴ ተዘግቶ ከሁለት አስርት ዓመታት በላይ ህዝቦቿ የሰላም አየር የሚተነፉሱባት አገር ዕውን ማድረጋቸውን ገልጸዋል ፡፡ዛሬም ቢሆን አገራችን ሰላሟን የጠበቀ አገር ነች ያሉት ጠቅላይ ሚኒስትሩ፤የሆነ ቦታ ላይ ግጭት ወይም አለመግባባት ስላጋጠመ ብቻ አገራችን ሰላማዊ አይደለም ማለት በጭራሽ አይቻልም ሲሉ አስረድተዋል ፡፡ሰላም የተጎናጸፍነውም በህዝባችን ሰላም ወዳድነት ምክንያት መሆኑን በማመልከት  ፡፡በሀገራችን ሰላማዊ ሁኔታ ሰፍኗል ማለት ግን ግጭት ከነአካቴው ጠፍቷል ማለት አይደለም ብለዋል ፡፡አገር ኪራይ ሰብሳቢዎችና ኮንትሮባንዲስቶች ከጥፋት ኃይሎች ጋራ በመተባበር በአንዳንድ የአገራችን ክፍሎች ሰላምን አደፍርሷል ፤ህዝባችንንም አፈናቅለዋል ነው ያሉት ፡፡ምስጋና በፍቅር ለተሳሰረውና ለአርቆ አስተዋዩ ህዝባችን ይሁንና የጥፋት ሃይሎች እንደተመኙት ግጭቱ ህዝብ ለህዝብ ላይ የሚነሳበትና የሚጠፋፋበት አልሆነም ብለዋል ጠቅላይ ሚኒስትሩ ፡፡ይልቁንም ህዝቡ በበለጠ ፍቅር በመዛመድ የጥፋት ኃይሎችን ዳግም አፍረት እንዳከናነባቸው ገልጸዋል ፡፡የፌደራል መንግስት ግጭቶች ከመፈጠራቸው በፊት በማክሰምም ሆነ ጠንክሮ ከመስራት ጎን ለጎን የተከሰቱ ግጭቶች በእንጭጩ እንዲቀጩና በሂደቱ ጉዳት የደረሰባቸው የህብረተሰብ ክፍሎች ከግጭቱ በፊት ወደ ነበሩበት ሁኔታ እንዲመለሱ ከሚመለከታቸው ክልሎች ጋራ በመተባበር እየሰራ እንደሚገኝ አረጋግጠዋል  ፡፡የግጭቱ መሰረታዊ መንስኤ በማጥናትም የማያዳግም እርምጃ ይወስዳል ብለዋል ፡፡በዚህ አጋጣሚ በግጭቱ ህገ ወጥ ስራ በመስራት ጥፋተኛ የሆኑ አካትን በመለየት ወደ ፍርድቤት እንዲቀርቡ የማድረግ  ተጠያቂነትን ለማስፈን የሚደረገው ጥረት ተጠናክሮ እንደሚቀጥል አስታውቀዋል ፡፡ማንም የፈለገውን የበሬ ወለደ ውሸት እየፈበረከ ቢውልም እንደተራራ የገዘፈውን የአገራችን ህዝቦች የእኩልነት እርምጃና ጥረት ጥላሸት የመቀባት ዓቅም አይነሮውም ብለዋል ፡፡በዚች ታሪካዊ ቀን ሰላማችንን አረጋግጦ በዕድገት ምህዋር ላይ እያስጓዘን ላለውና ለሀገራችን ህዝቦች ህልውና መሰረት የሆነውን ህገ መንግስታችንንና ፌደራላዊ ዲሞክራሲያዊ ስርዓታችንን እንደዓይን ብሌን በመንከባከብ የሀገራችን ህዳሴ ለማረጋገጥ በታላቅ አክብሮት ጥርያቸውን አስተላልፈዋል ፡፡ይህንን ታሪካዊ ማራኪ በዓል ባማረና በተሳካ ሁኔታ ሌት ተቀን ለለፋት የአፋር ክልል መንግስትና ህዝብ እንደዚሁም የፌደራል መንግስት አካላት ልባዊ ምስጋናቸውን አቅርበዋል ፡፡ቀጣዩ የ13ኛው ብሄሮች፣ብሄረሰቦችና ህዝቦች በዓል በአዲስ አበባ ይከበራል ሲል ዋልታ ዘግቧል፡፡ 